text: РЕГЛАМЕНТ ЗА ИЗПЪЛНЕНИЕ (ЕС) № 896/2014 НА КОМИСИЯТА
  от 18 август 2014 година
  за отмяна на Регламент за изпълнение (ЕС) № 793/2013 за определяне на мерки по отношение на Фарьорските острови с цел опазване на запасите от атлантическо-скандинавска херинга
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 1026/2012 на Европейския парламент и на Съвета от 25 октомври 2012 г. относно някои мерки, целящи опазването на рибни запаси, по отношение на държави, позволяващи неустойчив риболов (1), и по-специално член 7 от него,
  като има предвид, че:
  (1)
  С Регламент за изпълнение (ЕС) № 793/2013 на Комисията от 20 август 2013 г. за определяне на мерки по отношение на Фарьорските острови с цел опазване на запасите от атлантическо-скандинавска херинга (2) Фарьорските острови се определят като държава, позволяваща неустойчив риболов, и в съответствие с Регламент (ЕС) № 1026/2012 се приемат някои мерки относно улова на атлантическо-скандинавска херинга и съпътстващите я видове.
  (2)
  Съгласно член 7 от Регламент (ЕС) № 1026/2012 прилагането на такива мерки се преустановява, когато държавата, позволяваща неустойчив риболов, приеме - самостоятелно или в рамките на консултации - подходящи коригиращи мерки за опазването и управлението на запаса от общ интерес, които не застрашават въздействието на мерките, приети от Съюза.
  (3)
  На 12 юни 2014 г. министърът на рибарството на Фарьорските острови съобщи, че за 2014 г. неговата държава е приела ограничение на улова на херинга в размер на 40 000 тона - стойност, която както в абсолютно, така и в относително изражение е значително под приетото за 2013 г. ограничение на улова в размер на 105 230 тона. Това би увеличило с 4,4 % общия допустим улов за 2014 г., предложен от останалите крайбрежни държави в рамките на съществуващия дългосрочен план за управление.
  (4)
  Според най-новите научни становища очакваното въздействие, което това увеличение на улова през 2014 г. ще окаже върху биомасата от херинга до началото на 2015 г., ще бъде едва 0,4 % - стойност, която от гледна точка на опазването на запаса може да се счита за несъществена.
  (5)
  От това следва, че приетите от Фарьорските острови коригиращи мерки, съчетани с дяловете, приети съвместно от останалите крайбрежни държави - Руската федерация, Норвегия, Исландия и Европейския съюз, няма да нарушат усилията за опазване на запаса, договорени между ЕС и останалите крайбрежни държави.
  (6)
  Поради тази причина и в съответствие с член 7, параграф 1 от Регламент (ЕО) № 1026/2012 прилагането на мерките, приети от Комисията съгласно Регламент за изпълнение (ЕС) № 793/2013, следва да се преустанови. Ето защо Регламент за изпълнение (ЕС) № 793/2013 следва да бъде отменен.
  (7)
  Тъй като не е необходимо прилагането на тези мерки да продължава, настоящият регламент следва да влезе в сила в деня след деня на публикуването му.
  (8)
  Това не засяга бъдещите квоти, определяни от Фарьорските острови, нито предстоящите консултации между крайбрежните държави относно съвместното управление на запасите от атлантическо-скандинавска херинга.
  (9)
  Комитетът по рибарство и аквакултури не представи становище,
  ПРИЕ НАСТОЯЩИЯ РЕГЛАМЕНТ:
  Член 1
  Регламент за изпълнение (ЕС) № 793/2013 се отменя.
  Член 2
  Настоящият регламент влиза в сила в деня след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 18 август 2014 година.